Ана Ахматова
Уединение

Превод от руски: Петър Велчев, 2008

chitanka.info

Замерваше ме с камъни светът,

но ни един от тях не ме обрули.

Успяха кула те да построят

и по-висока бе от всички кули.

Строителите нейни не виня,

напротив, нека зло да ги забрави!

Оттук посрещам първа аз деня,

а вечер — залезите величави.

Тук, в стаята, понякога снове

дъхът на хладни, морски ветрове.

Тук храня гълъби — небесни странници.

А не дописаните мои страници

добрата Муза, като на шега,

ще ги допише с мургава ръка…

1914

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.